Özlem Sara Cekic (SF), 2012-04-10:
Tak til formanden for, at jeg kunne få lov til at komme op, selv om jeg har været lidt forsinket; det er jeg rigtig ked af.
Jeg vil starte med at sige, at vi er utrolig glade for den lovændring, der kommer her.
Jeg har selv personligt ønsket at få den her ændring, og allerede da den tidligere ordfører var socialminister, spurgte jeg under satspuljeforhandlingerne, om det var muligt, at man kunne lave om på de her løbedage.
For det giver ikke rigtig mening, at en borger, som får sin kontanthjælp den 1. i måneden, først efter 3 dage behøver at betale huslejen.
Men dengang fik vi at vide, at det ikke ville være muligt, og at man ikke kunne foretage den ændring.
Og derfor er jeg selvfølgelig utrolig glad for, at der nærmest skulle et regeringsskifte til, før man kunne lave en lovændring om det her.
Så vi er utrolig glade for i SF, at det her kan blive til noget.
Det siger sig selv, at når folk bliver sat på gaden, er der rigtig mange årsager til det.
Det viser SFI-undersøgelsen også.
En af årsagerne er jo også, at de fleste af de mennesker, der bliver sat på gaden, har et stort gældsproblem.
Men vi ved jo også, at fattigdommen har været en af de største årsager til, at folk er blevet sat på gaden.
Der er en overrepræsentation af folk i kontanthjælpssystemet, som bliver sat på gaden, og der kan man se, at det bl.a. skyldes de her lave sociale ydelser, som den tidligere regering indførte, og som den nuværende regering har afskaffet.
Er det her så nok til at forhindre, at folk havner på gaden og bliver boligløse eller hjemløse?
Det er et rigtig godt skridt i den rigtige retning, men vi har også den holdning i SF, at vi ikke synes, det her er nok.
Og derfor er det nødvendigt, at vi bliver ved med at undersøge det her og ser på, hvad der er årsagerne til, at folk faktisk bliver sat på gaden.
Hvis det står til os, er det jo også rigtig vigtigt at få kigget på, hvordan vi kan pålægge kommunerne ikke at sætte børnefamilier på gaden eller i hvert fald forhindre, at det sker.
Vi ved, at det er et stort problem, både for den enkelte familie, som ender på gaden med det resultat, at børnene mister deres sociale netværk i skolen, og for samfundet.
Ifølge SFI-undersøgelsen er det nemlig også samfundsøkonomisk ret dyrt, fordi mange af de her familier faktisk viser sig at stadig at være hjemløse efter et år.
Derfor bliver det også nødvendigt at kigge på, hvordan man kan forbedre den her indsats så meget som muligt, for målet må hele tiden være, at så få mennesker som muligt ender på gaden.
Det endelige mål må selvfølgelig være, at ingen gør det, men det tror jeg ikke på.
Jeg tror, at der altid vil være nogle mennesker, som vil have det ret svært, og som derfor vil ende på gaden.
Men ansvaret påhviler ikke alene Christiansborg; det er også vigtigt, at kommunerne spiller med i forhold til at kunne forebygge, at de her mennesker ender på gaden.
Og der ved vi, at når der er massive sociale problemer, når der er gældsproblemer, så er det også kommunens ansvar at sørge for at rådgive og vejlede borgeren bedst muligt.
Når man kigger på et af de redskaber, som kommunerne selv har været med til at pege på, nemlig det, der hedder at sætte borgerne under administration, så synes jeg, det er ret spændende, og jeg håber også, at det er et redskab, som vi i fællesskab kan se nærmere på.
For hvis der er nogle borgere, som har svært ved at styre deres økonomi og drikker hele deres kontanthjælp op, synes jeg, det er et svigt, hvis man ikke går ind og hjælper de her borgere med at få styr på deres økonomi, samtidig med at man sørger for, at de ikke bliver hjemløse og starter en ny række af sociale problemstillinger.
Så jeg tror, at der er stor interesse for, at vi i fællesskab får løst nogle af de problemer, der er inden for det her område.
Der er også mange forskellige redskaber og håndtag, vi kan skrue på, og derfor er jeg glad for, at vi ved at afskaffe de lave sociale ydelser og afskaffe de her løbedage nu har taget et af de første og store skridt, ligesom vi også i fællesskab er i gang med at kigge på hele gældsproblematikken.
Så vi støtter varmt forslaget og er utrolig glade for, at ministeren har taget det her nødvendige og rigtige skridt.